Capman

CapMan Oyj on vuonna 1989 perustettu Helsingin pörssissä noteerattu suomalainen pääomasijoituskonserni. CapMan hallinnoi pääomarahastoja, joiden pääomat on kerätty pääosin eurooppalaisilta institutionaalisilta sijoittajilta, kuten vakuutusyhtiöiltä, eläkerahastoilta, pankeilta, säätiöiltä, perheyhtiöiltä, rahastojen rahastoilta sekä julkisyhteisöiltä. 

CapManilla on useita sijoitusalueita, muun muassa Buyout, Growth, Infra ja Real Estate, joista jokaisesta vastaa oma yrittäjähenkinen sijoitustiiminsä. Kullakin sijoitusalueella on omat erikoistuneet rahastonsa.

CapManin palveluksessa on noin 160 ammattilaista Helsingissä, Tukholmassa, Kööpenhaminassa,  Luxemburgissa ja Lontoossa.

Historia

1989-2000
CapMan syntyi vuonna 1989 KOP:n, Pohjolan ja Programatorin yhteistyöstä. Yritys keskittyi yritysanalyysien tekemiseen, ja sen ensimmäiset työntekijät olivat Ari Tolppanen ja Tuomo Raasio. Se perusti ensimmäisen rahastonsa vuonna 1990. Finnventura I oli Pohjoismaiden toinen riskisijoitusrahasto. Vuonna 1993 CapManin toimiva johto, toimitusjohtaja Tolppanen, Raasio, Vesa Vanha-Honko ja Olli Liitola, ostivat CapManin koko osakekannan.

Vuonna 1997 CapMan hallinoi kuutta yhteensä noin 1,2 miljardin pääomasijoitusrahastoa, ja sillä oli sijoituksia noin neljässäkymmenessä yhtiössä. Se osti kolmanneksen Rabbe Grönblomin omistamasta Kotipizzasta.

Vuonna 1999 CapMan perusti uuden rahaston, johon se keräsi miljardin markan pääoman pääasiassa suomalaisilta eläke- ja henkivakuutusyhtiöiltä. Rahasto oli suurin suomalainen pääomarahasto, ja sillä haluttiin kilpailla ruotsalaisia pääomarahastoja vastaan, jotka olivat tehneet Suomessa suuria yrityskauppoja, joihin pienemmillä suomalaisilla rahastoilla ei ollut ollut mahdollisuuksia tarttua. 1990-luvulla CapMan oli mukana muun muassa kaupassa, jossa Scandic myi ravintolaketjunsa yksityisten yrittäjien omistamalle Royal Rest -yhtiölle sekä PK Cables - ja A-Rakennusmies-yhtiöiden myynneissä.

CapMan teki vuonna 2000 hyvän tuloksen myytyään Satama Interactiven, ohjelmistoyhtiö Aldata Solutionin ja langatonta tietoteknologiaa kehittäneen Ioboxin.

2001-2010

Finvest jakautui neljään osaan, joista Vestcapia pidettiin tilapäisenä tynkänä, sillä se omisti lähinnä kasan Mandatum Pankin (Sammon) osakkeita. CapMan käytti tynkää apunaan listautuessaan, sillä Vestcapin taseen avulla CapMan saattoi listautua ilman osakemyyntiä tai listautumisantia. Pörssiyrityksenä muiden instituutioiden varoja sijoittava CapMan oli maailmallakin harvinainen tapaus. Sen rahastoilla oli sijoituksia lähes 70 yrityksessä, mikä teki CapManin arvioinnin hankalaksi piensijoittajille mutta myös ammattilaisille. CapMan sulautui Vestcapiin ja listautui pörssiin keväällä 2001 Vestcapin omistajat saivat fuusiossa 32 prosenttia CapManin osakkeista. CapMan myi Sammon osakkeet saatuaan niistä ensin hyvät osingot. CapMan myi osuutensa mehufirma Marlista ja urheilutuloksia netissä välittäneestä MatchOn Sports-yhtiöstä ja osti tanskalaisen pääomasijoitusyhtiön Nordic Private Equity Groupin.  Marraskuussa Kultajousi ja Kultakönni -ketjut yhdistyivät. Uuden Kultajousi-yrityksen suurin omistaja oli CapMan, jonka avulla ketjulle luotiin yhtenäinen brändi. CapManilla oli ennestään omistuksia myös Tiimarissa.

Vuonna 2002 CapManilla oli toimistot Helsingissä, Tukholmassa ja Kööpenhaminassa. Se oli sijoittanut varoja Suomessa, Ruotsissa ja Tanskassa yhteensä noin 1,6 miljardia euron arvosta 80 yrityksesen ja sijoitusrahastoon. CapMan valvoi sijoitusyhtiötään niiden hallituksessa istuvan edustajan kautta. Elokuussa CapMan sijoitti 34 miljoonaa euroa tanskalaiseen teollisuuden ja rakennusten jätteitä käsittelevään FGS90-yhtiöön, mikä oli siihenastisen historian suurin kauppa. CapMan osti Tokmannista enemmistön, ja se alkoi laajeta nopeasti. Ostettuaan seitsemän alueellista halpakauppaa, Tokmannista tuli alansa markkinajohtaja.

Vuonna 2003 CapMan yhdisti tietojärjestelmiä tarjoavat Iocore- ja Solagem-yhtiöt, jotka työllistivät yhteensä 300  henkilöä. CapMan oli uuden konsernin suurin omistaja noin 34 prosentin omistusosuudella, aiemmin se oli omistanut Solagemista 14 prosenttia.

Vuonna 2005 yhtiö selvitteli mahdollisuuksiaan perustaa kiinteistöpääomarahasto. CapMan osti Orion-yhtymältä Lumene-kosmetiikkasarjan. Yhtiön tulos oli rahoituserien jälkeen 9,8 miljoonaa euroa. Vuoden aikana CapMan irtautui yhdestätoista yrityksestä, esimerkiksi Eltel Networksista sekä Karelia Yhtymästä ja teki kymmenen uutta sijoitusta.

Vuonna 2006 CapMan osti Fortumilta teollisuudelle kunnossapitopalveluja tarjoavan Industrial Services -liiketoimintayksikön, jonka nimeksi tuli Maintpartner Oy. Capman myi Helsingin keskustan kiinteistöjä Islantiin. Puolitoista vuotta aiemmin se oli sijoittanut niihin 20 miljoonaa euroa, ja sai niistä reilun 50 miljoonan euron tuoton.

Vuonna 2008 CapMan laajensi toimintaansa Venäjälle ostamalla Norum Russia III-rahastoa hallinnoineen Norumin. CapMan osti kansainvälisen hygienia- ja terveystuotteiden valmistajan Cederroth International AB:n ja Northern European Properties Ltd. -yritykseltä 39 hotellia, joista yksi toimi Ruotsin Åressa ja loput Suomessa. Hotelleihin kuului muun muassa Crown Plaza Helsingistä, Sokos Hotels-, Holiday Club-, Cumulus- ja Rantasipi-ketjujen hotelleja. Lisäksi CapMan alkoi rahoittaa Jämsän Himokseen rakennettavaa kylpylää. Se osti myös hoiva-alan yritys Esperi Caren yhdessä yrityksen toimivan johdon kanssa.

Vuonna 2010 CapMan myi vähemmistöosuutensa Forecasta yhtiölle ja sen toimivalle johdolle. CapMan oli sijoittanut Forecaan vuonna 2000.

2011–2016

Vuonna 2011 CapMan osti enemmistön Eastway-yhtiöstä, joka järjesti yleisökonsertteja ja yritystapahtumia.

Vuonna 2012 Rautaruukki ja CapMan muodostivat suuren konepajayhtiön, Fortaco työllisti noin 2 600 työntekijää ja sen liikevaihto oli noin 270 miljoonaa euroa. Fortaco syntyi Ruukki Engineering -divisioonan yksiköistä ja CapManin lähes kokonaan omistamasta Komasista.
CapMan osti vähemmistöosuuden Top Leaguesta, yhdestä Venäjän suurimmasta urheiluvälineiden vähittäiskauppaketjusta. Ketjuun kuului 55 liikettä 16 kaupungissa. CapMan myi osuutensa Tokmannista kymmenen omistusvuoden jälkeen. Joulukuussa 2012 CapMan allekirjoitti YK:n vastuullisen sijoittamisen periaatteet (UN Principles for Responsible Investment, UN PRI).

Vuonna 2013 CapManin toimitusjohtajaksi palasi osakas Heikki Westerlund, joka alkoi muuttaa yritystä pieniä sijoittajia houkuttelevammaksi. CapMan myi osuutensa pohjoismaisesta viihdealan sisällöntuotantokonsernista Nice Entertainment Groupista. Nice syntyi vuonna 2008, kun CapMan osti suomalaisen sisällöntuotantoyhtiön Moskito Televisionin Talentumilta. Nice laajensi toimintaansa muihin Pohjoismaihin ja kasvatti viidessä vuodessa liikevaihtonsa 20 miljoonasta eurosta noin 121 miljoonaan euroon.

Vuoden 2014 alkupuolella CapMan oli investoinut muun muassa Harviaan, The North Allianceen, Kämp Groupiin ja LämpöLuxiin. CapManin 25-vuotisjuhlavuoden kunniaksi julkaistiin Talouselämän toimittaja Marko Erolan kirjoittama kirja ”Jos se firma olis mun: Tarinoita yrittäjistä & CapManista”. CapMan myi M-Brainille markkinatiedon asiantuntijayritys Global Intelligence Alliance Groupin ja osuutensa Lumenesta Lumenen johdolle ja sen enemmistöomistajalle Langholm Capitalille. CapMan myi myös Finlaysonin. Patjoihin ja peittoihin liittyvä liiketoiminta myytiin Trading House Scandinavia AB:lle, muut tuotteet ja brändi taas suomalaisille liikemiehille.

Keväällä 2015 CapMan Oyj osti islantilaiselta Kaupthingiltä noin viidenneksen Norvestia-osuuden.

Toukokuussa 2016 CapMan myi osuutensa Esperistä. Marraskuussa CapMan Oyj tarjoutui hankkimaan loput sijoitusyhtiö Norvestia Oyj:n osakkeet. Se oli ollut jo aiemmin yhtiön suurin omistaja, sen osuus oli lähes 30 prosenttia. Norvestian markkina-arvo oli noin 145 miljoonaa euroa, kun taas CapManin arvo oli vain 107 miljoonaa euroa. Järjestely toteutui joulukuussa. Osana kauppaa CapManin osakesarjat yhdistyivät ja partnerien valta yrityksessä väheni. Hallituksen johto vaihtui ja toimitusjohtaja Joakim Frimodig jatkoi uudistusprosessia. Esimerkiksi varainhankinta oli aiemmin yhtiön sisäinen yksikkö, mutta Scala alkoi myydä palvelujaan myös asiakkaille, etsien heidänkin rahastoilleen sijoittajia.

2017– 
Vuonna 2017 yhtiön johdon tavoitteena oli saada uusia asiakkaita keskikokoisista instituutiosijoittajista. CapMan myi Oral Hammaslääkärit sveitsiläiselle suunterveydenhoidon konsernille Colosseum Dental Groupille. Capman oli ostanut Oralin vuonna 2014. CapManin omistuksessa Oralin liikevaihto kasvoi vuosittain noin 15 prosenttia. Yhtiöllä oli 15 000 omistajaa. Omistajista yli puolella oli alle tuhannen osakkeen salkku. Talouselämän mukaan piensijoittajien määrä oli suuri ottaen huomioon, miten vaikeaselkoista yrityksen liiketoiminta on.

Tammikuussa 2019 CapMan Oyj osti enemmistön suomalaisesta JAM Advisorsista, joka oli analyysi-, raportointi- ja varainhoitoyhtiö. JAM Advisorsin  analyysi- ja varainhoitotoiminnasta syntyi CapMan Wealth Services. Elokuussa CapMan myi vuonna 2014 ostamansa hotellikonserni Kämp Collection Hotelsin miljardööri Petter Stordalenille. Viidessä vuodessa hotelliyrityksen liikevaihto lähes kolminkertaistui muun muassa yrityskauppojen myötä. CapMan myi loput omistamansa Harvian osakkeet perheyhtiö Onvestille ja osuutensa Lunawoodista kansainväliselle pääomasijoittaja Accentille. Capman luopui kahden Capman Russia -rahaston hoitamisesta, mutta rahastojen nimet säilyivät ennallaan.

Toukokuussa 2020 CapMan Real Estate myi Hämeenlinnasta Vaakuna-hotellin kiinteistön Hämeenmaalle. CapManin rahastoon kuului muun muassa helsinkiläiset hotellit Crowne Plaza ja Glo Hotel Art.

Maaliskuussa 2021 CapMan osti HopLop-ketjun. Syyskuussa CapManin infrastruktuuriosasto kertoi ostavansa St1 Lähienergian maalämpölaitokset, joiden operoinnista St1 edelleen vastaisi. Yhtiöt sopivat myös siitä, että CapMan rahoittaa uusia St1:n rakentamia maalämpölaitoksia. Joulukuussa 2021 CapMan Infra osti Koiviston Auto-konsernin, joka työllisti noin 2300 henkilöä ja jolla oli noin tuhat linja-autoa. Konserniin kuului esimerkiksi Onnibus.com, Onnibus Flex, Helsingin Bussiliikenne Helb ja Porvoon liikenne.

Organisaatio

Johto
Vuonna 2022 CapManin toimitusjohtajana toimi Joakim Frimodig. Maaliskuussa 2022 valittuun yhtiön hallitukseen kuuluivat puheenjohtaja Andreas Tallbergin lisäksi Johan Bygge, Catarina Fagerholm, Johan Hammarén, Mammu Kaario ja Olli Liitola.

Omistus
28.2.2022 CapManin suurimpia omistajia olivat: 

Silvertärnan Ab
Keskinäinen Eläkevakuutusyhtiö Ilmarinen
Mikko Laakkonen
OY Inventiainvest AB
Keskinäinen työeläkevakuutusyhtiö Varma

Joensuun Kauppa Ja Kone Oy
Vesasco Oy, 
Valtion Eläkerahasto
Nordea ja 
Handelsbanken.

Omistajaryhmistä suurin oli kotitaloudet (50,4 %). Osakkeenomistajia oli yli 28 600.

Liiketoiminta

CapManin liikevaihdon kasvu perustuu palkkiotuottoihin. Yhtiöllä on useita rahastoja, muun muassa Buyout, Growth, Infra, Real Estate, joista jokaisesta vastaa oma yrittäjähenkinen sijoitustiiminsä. Kullakin sijoitusalueella on omat erikoistuneet rahastonsa. CapManin sijoitushorisontti on tyypillisesti 3–6 vuotta. Sijoitusajan jälkeen sijoituskohde yleensä listataan pörssiin tai myydään toiselle yritykselle. 

Vuonna 2022 CapManin keskeisiä sijoitusalueita olivat Buyout, Credit, Growth, Infra, Palvelut, Real Estate ja Special situations.

Liiketoiminta-alueet
CapMan Buyout sijoittaa eri toimialojen keskisuuriin listaamattomiin yrityksiin Pohjoismaissa, joita ovat esimerkiksi Forenom ja Havator.
CapMan Procurement Services eli CaPS toimii Suomessa ja Ruotsissa. CapManin jäsenyrityksille tarkoitettu hankintapalvelu kilpailuttaa näiden ei-strategisten tuotteiden ja palveluiden hankintoja
CapMan Credit on erikoistunut velkasijoittamiseen, jota toteutetaan kahden velkarahaston kautta
CapMan Growth tekee merkittäviä vähemmistösijoituksia kasvuyrityksiin, joita ovat esimerkiksi Avidly ja Sofigate
CapMan Infra sijoittaa vakaan tuoton ja alhaisen riskin infrastruktuurikohteisiin esimerkiksi energia-, liikenne- ja telekommunikaatiosektoreilla Pohjoismaissa. Se on sijoittanut esimerkiksi Koiviston Autoon ja Norlediin.
CapMan Real Estate hallinnoi kiinteistöpääomarahastoja, jotka sijoittavat toimisto-, liike-, ja asuinkiinteistöihin sekä hotellikiinteistöihin Pohjoismaissa.
CapMan Special Situations on perustettu vuonna 2021. Rahaston tavoitteena on tukea suomalaisia yrityksiä murrosvaiheissa, joissa tarvitaan joustavia rahoitusjärjestelyjä ja vaativia muutostoimia. Rahasto on sijoittanut esimerkiksi HopLop-ketjuun ja Marinetekiin
CapMan Wealth Services tarjoaa varallisuuden hallinnointipalveluja niin listattuun kuin listaamattomaankin markkinaan.

Sijoitukset
Loppuvuonna 2021 CapMan hallinnoi noin 4,5 miljardin euron pääomia rahastoissaan. 

CapManin rahastoilla on tai on ollut omistuksia muun muassa seuraavissa yhtiöissä: Forenom, Harvia, Havator, Koiviston Auto, Kämp Group, Marinetek ja Norled. ​Lisäksi CapManin rahastoilla on kiinteistösijoituksia Suomessa, Ruotsissa, Tanskassa ja Norjassa.

Lähteet

Kirjallisuutta

Aiheesta muualla
 CapManin verkkosivusto
Yle Pörssipäivä 12.2.2019: Pääomasijoittajat listaamattomissa kasvukohteissa, vieraana mm. managing partner Juha Mikkola CapMan Growth -kasvurahastosta

Suomalaiset pörssiyhtiöt
Sijoitusyhtiöt
Suomen finanssipalveluyhtiöt